钦定古今图书集成/明伦汇编/宫闱典/第097卷 > 《册昌乐公主文》前人
## 钦定古今图书集成/明伦汇编/宫闱典/第097卷 > 《册昌乐公主文》前人

维开元二十五年，岁次丁丑，八月癸卯朔二十九日
辛未，皇帝若曰：“於戏！好合之礼，以正人伦；肃雍之德，
用成妇道。咨尔昌乐公主，生知法度，性与柔和。亟闻
彤史之言，颇识采𬞟之事。素以为绚，既闲于内则；梅
有其实，式遵于下嫁。宜膺册书之命，以备车马之庸。
今遣使银青光禄大夫工部尚书牛仙客、副使黄门”
侍郎陈希烈持节礼册。“尔其钦崇四教，承顺六姻。式
是大邦，受兹明命，可不慎欤。”